Wekîlê HDPyî ya Şirnexî Nurane Îmîre derheqê tecrîdê vera Rayberê Şarê Kurdî Adbullah Ocalanî de ANFyî rê qisey kerd.
Îmîre vist vîrî ke înan seba pêvînayîşê bi Abdullah Ocalanî muracatê Wezîrîya Edaletî kerdo la cewab nêdîya înan ro. Îmîre vat: ''AKP mîyanê krîzan de yo û seba nimnayîşê ney zî Kurdîstan de û zîndanan de vera kurdan dişmenîye vila keno. Ewro pêro zîndanan de tecrîd yeno caardene.Tecrîdê vera Birêz Ocalanî aqilî ra dûrî yo. Ey ra 21 mengî yo qet yew xebere nêameye girewtene coka bi mîlyonan merdimî mîyanê qesawetî de yo.
Îmrali de çi qewimîyeno; keye, avûkatan û komelî ra çi nimîyeno? Her reye vera Birêz  Ocalanî spekulasyonî yenê kerdene. Îqtîdar mecbur o ke muracatê avûkatan, keyeyî û ê ma qebul bikero û bi nê hawayî peynîya qesawetî bîyaro. Ma muracatê Wezîrîya Edaletî kerd ke  şorê Îmraliyî la hema zî cewabêko pozîtîf yan zî negatîf nêdîya ma?''
Îmîre dîyar kerd ke seba ke meseleya kurdan çareser bikero Rayberê Şarê Kurdî ganî reyna bikero dewre û vat: ''Ganî cade Birêz Ocalanî ra agahîyêke bêra girewtene. No waştişê pêro kurdan o, têna waştişê ma nîyo. Çarçewa huqûqî de ma muracatê her rayîr û metodî kenê. Îqtîdar bi xo krîz û kaosî weye keno û pê polîtîkayanê şerî estbîyayîşê xo paweno. Îqtîdar keno ke xo bêalternatîf bimojno. A raşte îqtîdar zî zaneno ke meseleya kurdan Birêz Ocalan eşkeno çareser bikero.''
